שו"ת רשב"ץ (תשב"ץ)/חלק ב/רלז
ענין רלז:
השנית עוד שאלת מאי דדריש בפסוק ונתן אהרן על שני השעירים ונתן אהרן בגין דאתו מסטרא דחסד על שני השעירים על דוקא בגין דיבסם מטרופינא עד כאן לשונך.
ורצית לדעת מה רוצה לומר דיבסם מטרופינא.
דע אחי כי הנוסחא הזאת היא מוטעת וכך ראוי לכתוב בגין דיבסם מטינופיא וכך אמרו במדרש היותרת על הכבד ונשא השעיר עליו את כל עונותם עונות תם דהכי הוא דכיון דלבא נטיל כל זכיכו וברירו וצחותא כבד נטיל כל מה דאשתאר ולכלוכא וטנופא ועכירו עכ"ל המדרש הזה.
וסודו הוא כך כי הכהן הגדול הוא מצד החסד שהוא צד הימין שהיא מדתו של אברהם אבינו ע"ה ובה דבק אהרן שנא' תומיך ואוריך לאיש חסידיך ונותן הגורלו' על שני השעירים ועל דוקא רוצה לומר שהם כנגד העליונים כדי להשלים מדת הגבורה שהיא מצד השמאל והיא מדתו של יצחק למדת החסד שהיא מצד ימין כדי שיושלמו כל המדו' אל הקו האמצעי שהיא הת"ת והיא מדתו של יעקב אבינו שנא' תפארת ישראל והיא אמת שנא' תתן אמת ליעקב חסד לאברהם וכיוצא בזה אמרו תנו שוחד לסמאל שהוא ממדת הגבורה כדי שיתבסם ויתמתק מלכלוך החטא ולא יקטרג וזה הוא ונשא השעיר עליו זהו סמאל המקטרג את כל עונותיהם שנתנקה מהטנוף: